‘ทิสโก้’ชี้น้ำมันสวิง ลงทุนยาวยังสดใส
&nbsp;
20 ส.ค. 2554

โพสต์ทูเดย์ — บลจ.ทิสโก้ เพิ่มขนาดกองทุนน้ำมันจาก 1,000 ล้านบาท เป็น 3,000 ล้านบาท หลังลูกค้าตอบรับดี ชี้ราคาผันผวนแต่ยังเชื่อปีนี้ 85 เหรียญ
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทได้เพิ่มทุนกองทุนเปิด ทิสโก้ ออยล์ ฟันด์ อีก 1,000 ล้านบาท เป็น 3,000 ล้านบาท หลังจากได้เพิ่มทุนมาแล้วเมื่อเดือน ธ.ค.ที่ผ่านมา จำนวน 1,000 ล้านบาท เนื่องจากกองทุนได้รับการตอบรับที่ดีอย่างต่อเนื่องจากนักลงทุน
ทั้งนี้ ณ 3 มิ.ย. 2553 กองทุนมีมูลค่าสินทรัพย์สุทธิ 1,984 ล้านบาท มูลค่าต่อหน่วย 9.9122 บาท 
นายสาห์รัช ชัฏสุวรรณ ผู้อำนวยการฝ่ายจัดการลงทุนธุรกิจกองทุนรวมและกองทุนส่วนบุคคล บลจ.ทิสโก้ กล่าวว่า บริษัทยังมีมุมมองที่ดีต่อราคาน้ำมัน แม้ว่าในช่วงนี้ราคาจะค่อนข้างผันผวน แต่ยังคงประมาณการราคาน้ำมันปีนี้ที่ 85 เหรียญต่อบาร์เรล ที่มองไว้ตั้งแต่ต้นปีเช่นเดิม
นอกจากนั้น เชื่อว่าปริมาณความต้องการใช้น้ำมันจะเพิ่มขึ้น เนื่องจากประเทศจีนและอินเดียที่ถือว่าเป็นผู้นำที่จะทำให้ภูมิภาคเอเชียและเศรษฐกิจโลกขยายตัวเพิ่มขึ้น โดยประเทศจีนมีอัตราการขยายตัวของการจำหน่ายรถยนต์เพิ่มขึ้นเป็นอันดับหนึ่งของโลก รวมทั้งประเทศอินเดียด้วย การนั้นปริมาณการใช้น้ำมันจะต้องเพิ่มขึ้นตามจำนวนการขยายตัวของรถยนต์
“เราเชื่อว่าราคาน้ำมันยังผันผวนที่ 8090 เหรียญต่อบาร์เรล เพราะเมื่อหุ้นปรับตัวเพิ่มขึ้น ราคาน้ำมันก็จะปรับตัวเพิ่มขึ้นตามไปด้วย แต่ระยะยาวราคาไม่น่าลงมาก” นายสาห์รัช กล่าว
สำหรับราคาทองคำที่ผ่านมาราคาปรับขึ้นไปทดสอบที่ 1,200 เหรียญต่อออนซ์ และในอนาคตปริมาณความต้องการทองคำของธนาคารกลางหลายประเทศเพิ่มขึ้น โดยเฉพาะจีน ซึ่งจะส่งผลให้ราคาทองคำปรับตัวขึ้น โดยคาดว่าปีนี้จะปรับตัวขึ้นไปที่ 1,300 เหรียญต่อออนซ์ จึงแนะนำให้ลงทุนทองคำ เข้าไปในพอร์ตประมาณ 1020% เพื่อลดความเสี่ยงและการลงทุนระยะยาว